Document ID: 32000R2516

Eiropas Parlamenta un Padomes Regula (EK) Nr. 2516/2000
(2000. gada 7. novembris),
ar ko izdara izmaiņas Eiropas nacionālo un reģionālo kontu sistēmas Kopienā (ESA 95) kopējos principos attiecībā uz nodokļiem un sociālajām iemaksām un groza Padomes Regulu (EK) Nr. 2223/96
EIROPAS PARLAMENTS UN EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 285. pantu,
ņemot vērā Komisijas priekšlikumu [1],
ņemot vērā Ekonomikas un sociālo lietu komitejas atzinumu [2],
saskaņā ar Līguma 251. pantā noteikto procedūru [3],
tā kā:
(1) Padomes 1996. gada 25. jūnija Regulā (EK) Nr. 2223/96 par Eiropas nacionālo un reģionālo kontu sistēmu Kopienā [4] (ESA 95) ir kopējo standartu, definīciju, klasifikāciju un grāmatvedības noteikumu atsauču materiāls dalībvalstu pārskatu sagatavošanai Kopienas statistikas prasībām, lai iegūtu salīdzināmus rezultātus starp dalībvalstīm.
(2) Regulas (EK) Nr. 2223/96 2. pants izklāsta nosacījumus, ar kuriem Komisija var pieņemt ESA 95 metodikas grozījumus, kas paredzēti, lai tās saturu padarītu skaidrāku un uzlabotu.
(3) Tādēļ par precizējumiem, kas attiecas uz nodokļu un sociālo iemaksu reģistrēšanu ESA 95, ir jāinformē Eiropas Parlaments un Padome, tā kā šie precizējumi groza pamatjēdzienus.
(4) Protokola par pārmērīga deficīta procedūru, kas attiecas uz Līguma 104. pantu, 2. pants nosaka, ka valsts budžeta deficīts ir valsts pārvaldes sektora neto aizņēmums, kas definēts Eiropas integrēto tautsaimniecības pārskatu sistēmā (ESA).
(5) Ar Padomes Lēmumu 89/382/EEK, Euratom [5] izveidotā Statistikas programmu komiteja (SPK), ar Padomes Lēmumu 91/115/EEK [6] izveidotā Monetārās, finanšu un maksājumu bilances statistikas komiteja (MFBK) un Nacionālā kopprodukta komiteja (NKP komiteja) var paziņot savu atzinumu par valstij īpašu nodokļu un sociālo iemaksu režīmu, kad vien tās uzskata par vajadzīgu.
(6) Ir notikusi apspriešanās ar SPK un MFBK.
(7) Regulas (EK) Nr. 2223/96 īstenošanai vajadzīgie pasākumi būtu jāpieņem saskaņā ar Padomes 1999. gada 28. jūnija Lēmumu 1999/468/EK, ar ko nosaka Komisijai piešķirto ieviešanas pilnvaru īstenošanas kārtību [7],
IR PIEŅĒMUŠI ŠO REGULU.
1. pants
Mērķis
Šīs regulas mērķis ir grozīt ESA 95 kopējos principus attiecībā uz nodokļiem un sociālajām iemaksām tā, lai nodrošinātu dalībvalstu salīdzināmību un caurskatāmību.
2. pants
Vispārīgi principi
Kas attiecas uz sistēmā reģistrēto valsts pārvaldes nodokļu un sociālo iemaksu ietekmi uz valsts finansējuma saldo, tad netiek ņemtas vērā summas, kuru iekasēšanas varbūtība ir maza.
Attiecīgi nodokļu un sociālo iemaksu, ko aprēķina, pamatojoties uz uzkrājumu principu, ietekme uz sistēmā reģistrēto valsts finansējuma saldo saprātīgā laikā ir vienāda ar faktiski saņemtajām attiecīgajām summām.
3. pants
Grāmatvedības darbības ar nodokļiem un sociālajām iemaksām
Kontos iegrāmatotie nodokļi un sociālās iemaksas var būt no diviem avotiem: summas, ko apliecina nodokļu aprēķins un deklarācijas, vai kases ieņēmumi.
a) Ja izmanto nodokļu aprēķinu un deklarācijas, summas precizē ar koeficientu, kas atspoguļo neiekasētās aprēķinātās un deklarētās summas. Alternatīvi, kapitāla pārvedumu uz attiecīgajiem sektoriem var iegrāmatot ar to pašu precizējumu. Koeficientus nosaka, pamatojoties uz iepriekšējo pieredzi un pašreizējiem sagaidāmiem lielumiem attiecībā uz neiekasētajām aprēķinātajām un deklarētajām summām. Tie dažādiem nodokļu un sociālo iemaksu veidiem ir atšķirīgi. Šos koeficientus nosaka katra valsts atsevišķi, metodi iepriekš saskaņojot ar Komisiju (Eurostat).
b) Ja izmanto kases ieņēmumus, precizē laiku tā, lai skaidro naudu attiecinātu uz laiku, kad notikusi darbība, kas rada nodokļu saistības (vai dažu ienākuma nodokļu gadījumā - kad ir noteikta nodokļa summa). Šī precizēšana var pamatoties uz vidējo laika posmu starp darbību (vai nodokļa summas noteikšanu) un naudas saņemšanu kasē.
4. pants
Pārbaude
1. Komisija (Eurostat) pārbauda, kā dalībvalstis īsteno šajā regulā izklāstītos principus.
2. Sākot no 2000. gada dalībvalstis pirms katra gada beigām iesniedz Komisijai sīki izstrādātu aprakstu par metodēm, ko tās plāno izmantot dažādu kategoriju nodokļiem un sociālajām iemaksām, lai īstenotu šo regulu.
3. Par piemērojamām metodēm un iespējamām pārskatīšanām katra attiecīgā dalībvalsts vienojas ar Komisiju (Eurostat).
4. Komisija (Eurostat) pastāvīgi informē SPK, MFKP un NKP komiteju par iepriekš minēto koeficientu aprēķināšanas metodēm un aprēķiniem.
5. pants
Īstenošana
Sešos mēnešos pēc šīs regulas pieņemšanas Komisija Regulas (EK) Nr. 2223/96 A pielikuma tekstā saskaņā ar tās 4. pantā izklāstīto kārtību ievieš šīs regulas piemērošanai vajadzīgās izmaiņas.
6. pants
Komitoloģija
Regulas (EK) Nr. 2223/96 4. pantu aizstāj ar šādu pantu:
"4. pants
1. Komisijai palīdz Statistikas programmu komiteja (še turpmāk "Komiteja").
2. Ja izdarīta atsauce uz šo pantu, piemēro Lēmuma 1999/468/EK 4. un 7. pantu, ņemot vērā minētā lēmuma 8. panta noteikumus.
Lēmuma 1999/468/EK 4. panta 3. punktā paredzētais laikposms ir trīs mēneši.
3. Komiteja apstiprina savu reglamentu."
7. pants
Stāšanās spēkā
1. Šī regula stājas spēkā divdesmitajā dienā pēc tās publicēšanas Eiropas Kopienu Oficiālajā Vēstnesī.
2. Dalībvalstis var lūgt Komisijai pārejas periodu, kas nav ilgāks par diviem gadiem, lai savas grāmatvedības sistēmas pieskaņotu šai regulai.
Šī regula uzliek saistības kopumā un ir tieši piemērojama visās dalībvalstīs.
Briselē, 2000. gada 7. novembrī

Labels: 0
2
15
19